TSDปลดล็อกเอสบีเคได้สิทธิปันผลเสริมสุข
ศูนย์รับฝากหลักทรัพย์ทำตามคำสั่งศาลแพ่งปลดล็อกหุ้นเสริมสุขให้เอสบีเค เบฟเวอเรจ รับสิทธิปันผลทันที 30 ล้านบาท
10 ส.ค. 2554

ศูนย์รับฝากหลักทรัพย์ทำตามคำสั่งศาลแพ่งปลดล็อกหุ้นเสริมสุขให้เอสบีเค เบฟเวอเรจ รับสิทธิปันผลทันที 30 ล้านบาท
นางนงราม วงศ์วานิช รองผู้จัดการสายปฏิบัติการ ตลาดหลักทรัพย์ เปิดเผยว่า ศูนย์รับฝากหลักทรัพย์ (TSD) ได้รับคำสั่งศาลแพ่งให้เพิกถอนคำสั่งคุ้มครองชั่วคราว ฉบับวันที่ 5 เม.ย. 2554 ซึ่งเป็นคดีระหว่างบริษัท เอสบีเค เบฟเวอเรจ ผู้ถือหุ้นเสริมสุข (SSC) กับผู้ถือหุ้นรายย่อย ขณะนี้ให้ฝ่ายกฎหมายของตลาดหลักทรัพย์อยู่ระหว่างพิจารณาคำสั่งศาลและดำเนินการต่อไป
“ใครจะมาสั่งให้ศูนย์รับฝากฯ ทำไม่ได้ นอกจากมีคำสั่งศาลซึ่งถือเป็นที่สุด” นางนงราม กล่าว
ทั้งนี้ ศูนย์รับฝากฯ จะดำเนินการโอนสิทธิในหุ้นจำนวน 24.277 ล้านหุ้น คิดเป็น 9.13% ของทุนชำระแล้ว ให้กับเอสบีเค เบฟเวอเรจ และมีผลในเงินปันผลหุ้นละ 1.25 บาท หรือมูลค่ากว่า 30 ล้านบาท ตั้งแต่วันที่ศาลมีคำสั่งวันที่ 11 พ.ค.ที่ผ่านมา
ด้านแหล่งข่าวบริษัท เสริมสุข เปิดเผยว่า คำสั่งศาลแพ่งที่ตัดสินออกมามีผลเฉพาะการโอนหุ้นเพื่อสิทธิรับปันผลของเอสบีเค เบฟเวอเรจ เท่านั้น โดยให้เอสบีเคฯ เริ่มเป็นผู้ถือหุ้น SSC ตั้งแต่วันที่ศาลมีคำสั่ง หรือวันที่ 11 พ.ค. ส่วนสิทธิย้อนหลัง เช่น การร่วมประชุมเมื่อวันที่ 29 เม.ย. ไม่มีผลย้อนหลัง
สำหรับการยื่นจดทะเบียนรายชื่อกรรมการใหม่กับกรมพัฒนาธุรกิจการค้า กระทรวงพาณิชย์ อยู่ระหว่างการพิจารณารายละเอียด เนื่องจากเอสบีเคฯ ได้ยื่นคัดค้าน ซึ่งวันที่ 23 พ.ค.นี้จะทราบผล